Ukraina ser ut til å ha fått en ny, stor seier i Svartehavet. Russerne fortviler: – Er det ikke nok dumme tap nå?
Svartehavet i natt. Ukrainske sjødroner oppdager det russiske krigsskipet Tsezar Kunikov og angriper raskt. Dronene kjører i sikksakk mot skipet. Videoen fra det ukrainske forsvaret viser en stor eksplosjon. I løpet av kort tid krenger skipet og synker. Ukrainerne skal ha ødelagt et stort, russisk landingsskip. Den russiske svartehavsflåten har til nå mistet en tredjedel av skipene sine.  Skipet Tsezar Kunikov skal ha blitt senket utenfor Krymhalvøya i Svartehavet i natt. Det meldte den ukrainske etterretningstjenesten. Ifølge meldingen ble det brukt en sjødrone av typen Magura v5. Skipet ble deretter skadet på babord side, før det begynte å synke.  Den ukrainske etterretningstjenesten har også publisert følgende video av det som skal vise hendelsen.  Skipet skal ha vært i ukrainsk farvann nær Alupka da det ble truffet. Bildene på videoen stemmer overens med profilen på skip av denne typen.  Avisen Ukrajinska Pravda har publisert flere videoer som viser en røyksøyle samt helikoptre som flyr over området. Positivt lysglimt På slagmarken går det trått for Ukraina. Russland har startet sin vinteroffensiv og er nå i ferd med å ta kontroll over en ny by, Avdijivka. Samtidig sliter ukrainerne med å få mer støtte fra USA, og på toppen av den ukrainske ledelsen er det store utskiftninger. Det store positive lyspunktet for Ukraina nå, er kampen om Svartehavet. Her har ukrainerne hatt det ekspertene kaller «overraskende suksess». Dette gjelder både militært og sivilt.  Presset russerne For Ukraina har klart å lage en ny rute for eksport av korn ut fra havnebyen Odesa. Nå er nivået av korneksport mye høyere enn det har vært tidligere i krigen. Det har de klart fordi de militært har klart å presse den russiske svartehavsflåten lenger og lenger mot Russland.  Hvis det stemmer at landingsskipet er senket, blir det i så fall det fjerde landingsfartøyet Ukraina har senket siden fullskala-invasjonen startet i februar 2022. Ukrainske myndigheter hevder å ha ødelagt eller skadet 24 russiske skip og en ubåt. 21 av disse tapene er verifisert av uavhengige analytikere i nederlandsk Oryx.  Det tilsvarer om lag en tredjedel av krigsskipene til den russiske svartehavsflåten.  Russerne har spørsmål Nyheten har også nådd de russiske krigskontoene på Telegram. Den russiske propagandisten Jurij Podoljak skriver for eksempel: – Det er ikke offisielt bekreftet ennå, men etter hva jeg får opplyst, stemmer dette, skriver han på Telegram og legger til: – Personlig har jeg flere og flere spørsmål til ledelsen av Svartehavsflåten. Er det ikke nok dumme tap nå? En anonym krigskonto med over 500.000 følgere blir mye delt blant de russiske krigsbloggerne. Der sås det tvil om ledelsen av Svartehavsflåten før forfatteren avslutter: – Skipene som fortsatt ikke har fått verktøy til å beskytte seg mot denne trusselen, blir skutt som rapphøns. Kreml har foreløpig ikke kommentert påstandene. Men det russiske forsvarsdepartementet skriver på Telegram at de har ødelagt ni droner siden tirsdag kveld. Seks av dem skal være ødelagt over Svartehavet. Svært viktig område Kontrollen over Svartehavet er svært viktig for både Ukraina og Russland. Ukraina var før krigen en av verdens største korneksportører. Kornet ble fraktet til havnene ved Svartehavet – og ut i verden. De mange vellykkede angrepene er en av årsakene til at Ukraina i januar eksporterte 6,3 millioner tonn fra Odesa. Dette er nesten like mye som før 2022, ifølge ukrainske myndigheter. Det er ikke uten grunn at Russland blinket ut havnebyene da de gikk til fullskala-krig i 2022: Svartehavsflåten er på russisk side en nøkkelkomponent i den russiske krigsmaskinen. Den er avgjørende for den russiske innflytelsen i det sørøstlige Europa. Nå er den altså kraftig redusert etter flere vellykkede ukrainske angrep. 
Ukrainske sjødroner senket det russiske krigsskipet Tsezar Kunikov i Svartehavet, ifølge ukrainske etterretningstjenester.  Dette er et lyspunkt for Ukraina som sliter tungt andre steder denne vinteren.  Senkingen presser den russiske Svartehavsflåten som er betydelig redusert etter flere ukrainske angrep. 